作者:李群玉
標題:飯僧
內容:好讀天竺書，為尋無生理。焚香面金偈，一室唯巾水。交信方外言，二三空門子。峻範照秋霜，高標掩僧史。清晨潔蔬茗，延請良有以。一落喧嘩競，棲心願依止。奔曦入半百，冉冉頹濛汜。雲泛名利心，風輕是非齒。向為情愛縛，未盡金仙旨。以靜制猿心，將虞瞥然起。綸巾與藜杖，此意真已矣。他日雲壑間，來尋幽居士。